Hartvig Svendsen

Hartvig Svendsen (født 22. desember 1902, død 24. februar 1971) var en norsk bygningsmann, fagforeningsleder og politiker fra Aremark i Østfold. Han representerte Arbeiderpartiet på Stortinget fra 1945 til 1965. Han var sønn av stortingsmann August Svendsen og oldefar til William Thanoothong Svendsen, politiker og leder av Unge Pirater.

Svendsen arbeidet som bygningsmann i Mysen til 1928. De neste tre årene var han gårdsarbeider i Ås i Akershus. Deretter var han snekker i Oslo fra 1931 til 1937. Han engasjerte seg i fagforeningen, noe som senere førte til at han ble formann i Norsk Bygningsarbeiderforbund.

Han bosatte seg i Ski i Akershus, der han fra 1937 representerte Arbeiderpartiet i herredsstyret, i første omgang til 1940. I 1942 ble han arrestert av nazi-styresmaktene og satt fanget på Grini fram til våren 1945. Senere i 1945 ble han valgt til ordfører i Ski, et ombud han hadde ut 1947. Den neste fireårsbolken, 1948-51, var han med i formannskapet. Toårsbolken 1956–57 var han ordfører igjen og satt siden i formannskapet i Ski ut året 1963.

Svendsen ble valgt til stortingsrepresentant fra Akershus høsten 1945, og ble valgt fire ganger. På Stortinget var han til januar 1949 medlem i Kommunalkomiteen og så 1949-53 formann i den samme komiteen. De to valgperiodene 1954-57 og 1958-61 var han medlem i Finans- og tollkomiteen. Til sist hadde han 1961-65 plass i Samferdselskomiteen.

Perioden 1946-52 var Svendsen formann i Norsk boligbyggelags landsforbund. Han var formann 1952-60 i Akershus Arbeiderparti, og medlem 1953-57 i sentralstyret i Det norske Arbeiderparti.

Referanser

Eksterne lenker 
 

Stortingsrepresentanter fra Ap
Stortingsrepresentanter for Akershus
Ordførere i Ski
Personer fra Aremark kommune
Stortingsrepresentanter 1945–1949
Stortingsrepresentanter 1950–1953
Stortingsrepresentanter 1954–1957
Stortingsrepresentanter 1958–1961
Stortingsrepresentanter 1961–1965
Ap-ordførere i Akershus